ระเบียบการประปานครหลวง ฉบับที่ 50 ว่าด้วย การติดตั้งประปา (พ.ศ. 2549)

ระเบียบการประปานครหลวง
ระเบียบการประปานครหลวง
ฉบับที่
๕๐
ว่าด้วย
การติดตั้งประปา
(พ.ศ.
๒๕๔๙)
 

โดยที่เป็นการสมควรปรับปรุงหลักเกณฑ์การติดตั้งประปาให้สอดคล้องกับสภาวการณ์ในปัจจุบัน
อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง
ฉบับที่ ๕๐ ว่าด้วยการติดตั้งประปา (พ.ศ. ๒๕๔๙)

ข้อ ๒ ให้ยกเลิกระเบียบการประปานครหลวง ฉบับที่ ๕๐
ว่าด้วยการติดตั้งประปา (พ.ศ. ๒๕๔๔)

ข้อ ๓[๑]
ระเบียบนี้ให้ใช้บังคับ ตั้งแต่วันที่
๒๖ เมษายน พ.ศ. ๒๕๔๙ เป็นต้นไป

ข้อ ๔ ให้รองผู้ว่าการ (บริการ) เป็นผู้รักษาการตามระเบียบนี้
และให้มีอำนาจกำหนดหลักเกณฑ์และวิธีปฏิบัติ เพื่อดำเนินการตามระเบียบนี้

ข้อ ๕ การติดตั้งประปา แบ่งเป็น ๒ ลักษณะ คือ
๕.๑ การติดตั้งประปาใหม่ หมายความว่า การติดตั้งประปาสำหรับสถานที่หรืออาคารที่ไม่มีการติดตั้งประปามาก่อน
หรือที่เคยมีการติดตั้งประปา แต่ขอยกเลิกการใช้น้ำหรือถูกงดจ่ายน้ำเกินระยะเวลาที่การประปานครหลวงกำหนด
โดยแบ่งตามสภาพการใช้น้ำได้ ดังนี้
๕.๑.๑ การติดตั้งถาวร ใช้กับอาคารที่มีหมายเลขทะเบียนบ้านที่ถูกต้อง
โดยผู้ขอรับบริการติดตั้งประปาใหม่ ต้องเป็นเจ้าของหรือผู้ครอบครองหรือมีชื่ออยู่ในทะเบียนบ้าน
๕.๑.๒ การติดตั้งชั่วคราว ใช้กับสถานที่ที่มีหมายเลขทะเบียนบ้านชั่วคราวหรือขอใช้เพื่อการก่อสร้างหรือขอใช้น้ำตามสภาพการใช้น้ำอื่นๆ
๕.๒ การติดตั้งประปาซ้ำ หมายความว่า การขอบรรจบมาตรวัดน้ำทุกสภาพการใช้น้ำหลังจากผู้ใช้น้ำถูกงดจ่ายน้ำภายในระยะเวลาที่การประปานครหลวงกำหนด

ข้อ ๖ ผู้ใช้น้ำถาวรที่ประสงค์จะขอใช้น้ำต่อเนื่อง
เมื่อมีการรื้อถอนอาคารเดิม ให้โอนเปลี่ยนสภาพการใช้น้ำเป็นผู้ใช้น้ำชั่วคราวได้

ข้อ ๗ ผู้ใช้น้ำประปาชั่วคราวมีสิทธิขอโอนเปลี่ยนสภาพเป็นการใช้น้ำประปาถาวรได้

ข้อ ๘ เพื่อเป็นประโยชน์แก่การจดปริมาณน้ำประปา การตรวจสอบ
และการซ่อมบำรุงรักษาท่อและอุปกรณ์การจ่ายน้ำ ให้กำหนดจุดที่ติดตั้งมาตรวัดน้ำ ดังนี้
๘.๑ ให้ติดตั้งมาตรวัดน้ำไว้ใกล้ทางเข้าออก ด้านหน้าอาคาร
โดยติดตั้งชิดฝาผนังอาคารหรือแนวรั้วกำแพงด้านหน้า
๘.๒ กรณีที่ไม่สามารถดำเนินการได้ตามข้อ ๘.๑ หรือเป็นสถานที่ก่อสร้างให้อยู่ในดุลยพินิจของสำนักงานประปาสาขา

ข้อ ๙ ผู้ขอรับบริการหรือผู้ใช้น้ำ จะต้องติดตั้งท่อและอุปกรณ์ภายในบริเวณสถานที่
หรืออาคารของผู้ใช้น้ำให้เป็นไปตามหลักเกณฑ์ของการประปานครหลวง และให้ยื่นคำขอตามแบบคำขอที่การประปานครหลวงกำหนด

ข้อ ๑๐ การยื่นขอติดตั้งประปา การคิดอัตราค่าใช้จ่ายและค่าธรรมเนียมต่างๆ
การโอนเปลี่ยนสภาพการใช้น้ำให้เป็นไปตามประกาศ คำสั่ง คู่มือปฏิบัติงาน หลักเกณฑ์และวิธีปฏิบัติของการประปานครหลวง

ข้อ ๑๑ เมื่อระเบียบนี้มีผลใช้บังคับแล้ว บรรดาประกาศ
คำสั่ง หลักเกณฑ์ และวิธีปฏิบัติใดที่อ้างถึงระเบียบการประปานครหลวง ฉบับที่ ๕๐ ว่าด้วยการติดตั้งประปา
(พ.ศ. ๒๕๔๔) ให้ถือว่าอ้างถึงระเบียบนี้

ข้อ ๑๒ บรรดาประกาศ คำสั่ง หลักเกณฑ์ และวิธีปฏิบัติที่ใช้บังคับอยู่ก่อนวันที่ระเบียบนี้มีผลใช้บังคับ
ให้คงใช้บังคับต่อไปเท่าที่ไม่ขัดหรือแย้งกับระเบียบนี้ จนกว่าจะมีประกาศ คำสั่ง
หลักเกณฑ์และวิธีปฏิบัติตามระเบียบนี้ใช้บังคับ


ประกาศ
ณ วันที่ ๑๑ เมษายน พ.ศ. ๒๕๔๙
วิทิต
อาวุชานนท์
ผู้ว่าการการประปานครหลวง






พัชรินทร์/ผู้จัดทำ
๒๖
พฤษภาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๖๑ ง/หน้า ๓๓/๒๒ พฤษภาคม ๒๕๔๙